  Виталий Пронин Кузпалы ужан интыяз сюрлызэ вӧсь кариз, табере ветлэмез уг луы, коляскаын пуке. Тодэме потэ, кыӵе юрттэт чакламын ужаз сӧсырмем но тазалыксэ ыштэм муртлы? Кылӥ вал: производствоын инвалид луэмъёслы машина но висъяське шуыса. Озьы-а? Валентина З. Дэри ёрос Ужын сӧсырмем муртъёслы машина сётӥськыны быгатэФото: А. СнигирёваВалэктон сётэ Социальной страхованиея фондлэн Удмурт ёзысьтыз СМИ-осын ужанъя группалэн кивалтӥсез Татьяна Соколова. 19 ар ӵоже ини Россиын быдэсъяське «Производствоын сӧсырмон, черлан учыръёсты одно ик страховать карон сярысь» федерал закон. Соя уж дуразы тазалыксэс ыштэм но сӧсырмыны шедем муртъёс понна чакламын реабилитацияя быдэс программа. Талы уксё висъя Социальной страхованиея фонд. Кылем арын, кылсярысь, висъяськиз 62 миллион манетлэсь ятыр, туэ эшшо но тросгес чакламын - 75 миллион манет котыр. Программа чотын кыӵе юрттэт басьтыны быгато уж дуразы сӧсырмыны шедемъёс? Нырысь ик, толэзьлы быдэ сётӥське выплата, висъясько санаторие я курортэ путёвка, эмъюм, озьы ик протезъёс, коляскаос но мукет арбериос. Со сяна, ужакуз тазалыксэ ыштэм муртлы, шуом, пыдтэк-китэк кылемъёслы сётӥське машина. Озьы кылем арын производствоын инвалид луэмъёслы 4 но ӝыны миллион манет тыр 10 машина висъямын. Реабилитацияя программа быдэсъяськытозь, ваньзэ-ӧвӧлзэ 149 муртлы сётэмын ни 262 машина. Куд-огез та машиназэ 2-3 пол воштыны вуттӥз ни: угось программалэн куронъёсызъя инвалидлы чаклам машинаез вошъяно 7 арлы быдэ. Нялтас вераса, вужзэ автозэ адямилэсь уг талало, сое быгатэ вузаны но, кузьманы но. Но уж дуразы сӧсырмыны шедемъёслы юрттэт сётӥське со учырын гинэ, уж ӵектӥсез со понна Социальной страхованиея фондэ взносъёс келялляз ке. Мукет сямен вераса, адями лушкем ужась огазеяськонын ӧз тыршы, официальной уждун басьяз ке. Озьы ик юрттэт сётӥськоз гражданско-правовой огкылэн ужамъёслы но. Но та учырын но лыдэ басьтӥськоз адямиез ужатэм огазеяськонлэн Социальной страхованиея фондэ взносъёсты келямез. Шуиськоды, кузпалды сюрлызэ сӧсыртӥз, ветлыны уг быгаты. Сётӥськоз-а солы машина - тае тодон понна тӥледлы вазиськоно медико-социальной экспертизая ёзэ (улон интыдыя). Отысь специалистъёс кузпалдылэсь тазалыксэ эскерозы-дунъялозы: пыдъёсыз сӧсырмемын, но машина нуллыны противопоказаниосыз ӧвӧл ке, кузпалдылы машина висъяськоз. Со сётӥське дунтэк, юри лэсьтэмын инвалидъёслы - ручной управлениен. Азьвыл аръёсы сётъязы «Ока» машинаосты, нош табере - «Лада Грантаосты». Быгатӥськоды бырйыны мукет маркаен машинаез но, шуом, дунозэгес. Та учырын тӥледлы уксё висъяськоз «Лада Гранта» машина дун мында, кылемзэ сётоды асьтэ кисыысьтыды. Пусйи ни вал: 7 ар ворттылэм бере, та машинаез воштоно. Со понна кузпалдылы нош ик вазиськоно луоз медико-социальной экспертизае. Вератэк кельтыны уг луы тазэ но: машина басьтэм муртъёслы бензин басьтыны но юрттэт висъяське. Озьы ик 7 ар ӵоже одӥг пол сётӥське та машинаез тупатыны уксё. Солэн быдӟалаез - машина дунлэн 30 процентэз мында. Дасяз Елена Никитина  